|  |
| --- |
| ЗАЦВЕРЖДАНА |
| ПастановаМіністэрства адукацыі |
| Рэспублікі Беларусь |
| 18.07.2023 №196 |

Вучэбная праграма па вучэбным прадмеце

«Геаграфія»

для IX класа ўстаноў адукацыі, якія рэалізуюць адукацыйныя праграмы агульнай сярэдняй адукацыі

з беларускай мовай навучання і выхавання

ГЛАВА 1

АГУЛЬНЫЯ ПАЛАЖЭННІ

1. Дадзеная вучэбная праграма па вучэбным прадмеце «Геаграфія» (далей – вучэбная праграма) прызначана для вывучэння гэтага вучэбнага прадмета ў VІ–IX класах устаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана на 191 гадзіну:

для VI класа – на 35 гадзін (1 гадзіна ў тыдзень), з іх на абагульняючае паўтарэнне – 2 гадзіны;

для VII класа – на 35 гадзін (1 гадзіна ў тыдзень), з іх на абагульняючае паўтарэнне – 2 гадзіны;

для VIII класа – на 70 гадзін (2 гадзіны ў тыдзень), з іх на абагульняючае паўтарэнне – 4 гадзіны, 1 гадзіна рэзервовая;

для IХ класа – на 51 гадзіну (1,5 гадзіны ў тыдзень: 2 гадзіны ў тыдзень у першым паўгоддзі, 1 гадзіна ў другім паўгоддзі навучальнага года),
1 гадзіна рэзервовая.

3. Мэта навучання геаграфіі на II ступені агульнай сярэдняй адукацыі – фарміраванне ў вучняў геаграфічнай культуры і сістэмы ведаў аб прыродных і сацыяльна-эканамічных працэсах у свеце, асобных рэгіёнах, краінах, Рэспубліцы Беларусь.

4. Задачы навучання геаграфіі:

фарміраванне ў вучняў ведаў аб геаграфічнай абалонцы Зямлі, тэрытарыяльнай арганізацыі эканамічнага жыцця грамадства, узаемадзеянні паміж чалавечым грамадствам і прыродным асяроддзем;

фарміраванне ўменняў характарызаваць фізіка-геаграфічныя асаблівасці прыроды мацерыкоў і акіянаў, вылучаць агульныя і адметныя тэрытарыяльныя асаблівасці, эканоміка-геаграфічныя паказчыкі асобных краін, асаблівасці геаграфічнага і геапалітычнага становішча тэрыторый, стратэгіі ўстойлівага развіцця чалавецтва і Рэспублікі Беларусь;

развіццё ў вучняў здольнасцей бачыць і разумець геаграфічную карціну свету, усведамляць сваю ролю і прызначэнне ў свеце; умення выбіраць мэтавыя і сэнсавыя ўстаноўкі для сваіх дзеянняў і ўчынкаў, прымаць рашэнні;

фарміраванне ўменняў працаваць з картаграфічнымі крыніцамі інфармацыі: авалоданне практычнымі прыёмамі работы з картай, асэнсаванне зместу карты, развіццё прасторавага ўяўлення; выкарыстанне інфармацыі аб геаграфічных працэсах і з’явах (графічнай, статыстычнай, даведачнай, краязнаўчай), ажыццяўленне прасторава-тэрытарыяльнай прывязкі;

развіццё ў вучняў здольнасцей да камунікатыўнай дзейнасці: умення геаграфічна аргументаваць вынікі назіранняў за працэсамі, якія адбываюцца ў прыродзе і грамадстве, падаваць іх рознымі спосабамі; умення выкарыстоўваць міжасобасныя формы ўзаемадзеяння і зносін у працэсе навучання.

5. Рэкамендуюцца наступныя метады навучання і выхавання: гутарка, тлумачэнне, самастойная праца, наглядныя метады, практычныя работы і іншыя метады. З мэтай актывізацыі пазнавальнай дзейнасці вучняў выкарыстоўваюцца метады праблемнага разгляду, эўрыстычныя, даследчыя, метад праектаў, дыскусіі і іншыя метады.

У працэсе навучання мэтазгодна спалучаць формы навучання, якія прадугледжваюць арганізацыю актыўнай вучэбна-пазнавальнай дзейнасці вучняў па засваенні зместу адукацыі: франтальныя, групавыя, парныя і індывідуальныя.

Формы і метады навучання і выхавання настаўнік выбірае самастойна на аснове мэт і задач вывучэння канкрэтнай тэмы.

6. Чаканыя вынікі вывучэння зместу вучэбнага прадмета «Геаграфія» па завяршэнні навучання і выхавання на II ступені агульнай сярэдняй адукацыі:

6.1. асобасныя:

валодае сучасным светапоглядам, сістэмай каштоўнасных арыентацый, ідэйна-маральных, культурных і этычных прынцыпаў і норм паводзін;

разумее значнасць геаграфічнай адукацыі для асобаснага развіцця і самавызначэння;

усведамляе сябе членам грамадства на глабальным, рэгіянальным і лакальным узроўнях;

мае ўяўленне аб Рэспубліцы Беларусь як суб’екце сусветнай геаграфічнай прасторы, яе месцы і ролі ў сучасным свеце;

усведамляе гуманістычную сутнасць і маральную каштоўнасць навуковых ведаў, значнасць беражлівага стаўлення да прыроды Зямлі і прыродакарыстання, неабходнасць разумна выкарыстоўваць дасягненні геаграфічнай навукі ў інавацыйным развіцці грамадства;

выказвае гатоўнасць да выбару далейшай адукацыйнай траекторыі ў адпаведнасці са сваімі магчымасцямі, здольнасцямі і інтарэсамі.

6.2. метапрадметныя:

дэманструе ўстойлівую цікавасць да вучэбных дзеянняў (рэгулятыўных, вучэбна-пазнавальных, камунікатыўных, кааператыўных);

здольны ацэньваць інфармацыю і выказваць доказныя меркаванні, размяжоўваючы факты і разважанні; прымаць рашэнні ва ўмовах празмернай колькасці ці недахопу інфармацыі; адаптуецца да розных жыццёвых сітуацый;

умее: крытычна мысліць і працаваць з інфармацыяй, вылучаць у ёй галоўнае; крытычна ацэньваць інфармацыю, атрыманую з розных крыніц, пісьменна інтэрпрэтаваць яе і выкарыстоўваць; адрозніваць істотныя прыметы працэсаў і з’яў ад неістотных; бачыць некалькі варыянтаў вырашэння праблемы, выбіраць найбольш аптымальны варыянт; інтэграваць веды з розных прадметных галін для рашэння практычных задач;

праяўляе цікавасць да новых форм вучэбнай дзейнасці (практычнай, даследчай, праектнай, іншых форм).

6.3. прадметныя:

валодае геаграфічнымі ведамі, уменнямі, навыкамі, спосабамі дзейнасці, якія неабходны пры вывучэнні іншых прадметаў;

валодае ведамі аб аб’ектах вывучэння фізічнай і сацыяльна-эканамічнай геаграфіі, а таксама ўменнямі, навыкамі і спосабамі дзейнасці;

умее характарызаваць фізіка-геаграфічныя асаблівасці прыроды мацерыкоў і акіянаў, вылучае агульныя і адметныя тэрытарыяльныя асаблівасці, эканоміка-геаграфічныя паказчыкі асобных краін, асаблівасці геаграфічнага і геапалітычнага становішча тэрыторый;

умее выбіраць мэтавыя і сэнсавыя ўстаноўкі для сваіх дзеянняў, прымаць рашэнні; здольны бачыць і разумець навакольны свет, усведамляць сваю ролю;

мае вопыт дзейнасці па ўжыванні геаграфічных ведаў і ўменняў у жыццёвых сітуацыях;

умее працаваць з картаграфічнымі крыніцамі інфармацыі, выкарыстоўваць інфармацыю аб геаграфічных працэсах і з’явах і ажыццяўляць прасторава-тэрытарыяльную прывязку;

здольны да камунікатыўнай дзейнасці: умее геаграфічна аргументаваць вынікі назіранняў за працэсамі, якія адбываюцца ў прыродзе і грамадстве, падаваць іх рознымі спосабамі.

ГЛАВА 2

ЗМЕСТ ВУЧЭБНАГА ПРАДМЕТА Ў IX КЛАСЕ.

АСНОЎНЫЯ ПАТРАБАВАННІ ДА ВЫНІКАЎ

ВУЧЭБНАЙ ДЗЕЙНАСЦІ ВУЧНЯЎ

(1,5 гадзіны ў тыдзень, усяго 51 гадзіна)

ГЕАГРАФІЯ БЕЛАРУСІ (50 гадзін)

Тэма 1. Геаграфічнае становішча і даследаванне тэрыторыі Беларусі (4 гадзіны)

Месца геаграфіі Беларусі ў развіцці геаграфічных ведаў аб Зямлі. Фізіка- і эканоміка-геаграфічнае становішча Рэспублікі Беларусь. Велічыня тэрыторыі. Дзяржаўныя межы.

Фарміраванне дзяржаўнай тэрыторыі Беларусі. Сучаснае адміністрацыйна-тэрытарыяльнае дзяленне краіны.

Геаграфічныя даследаванні тэрыторыі Беларусі да 1918 г. і ў даваенны час. Працы А. А. Смоліча. Сучасныя даследаванні.

Геаграфічныя назвы Беларусі. Групоўка назваў геаграфічных аб’ектаў па паходжанні.

Практычная работа

1. Характарыстыка геаграфічнага становішча Рэспублікі Беларусь.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

плошчу, працягласць тэрыторыі Беларусі з поўначы на поўдзень і з захаду на ўсход;

на ўзроўні ўяўлення: пра асаблівасці геаграфічнага становішча Беларусі, асноўныя этапы развіцця геаграфіі Беларусі, найважнейшыя напрамкі геаграфічных даследаванняў на сучасным этапе; імёны вучоных – даследчыкаў краіны; паходжанне назваў геаграфічных аб’ектаў Беларусі;

асноўныя паняцці: фізіка-геаграфічнае становішча, геаграфічны цэнтр, тапаніміка.

Умець:

паказваць на карце краіны, з якімі мяжуе Беларусь; адміністрацыйныя рэгіёны Беларусі; раёны экспедыцыйных даследаванняў;

працаваць з геаграфічнай картай для вызначэння асаблівасцей геаграфічнага становішча Рэспублікі Беларусь;

характарызаваць асаблівасці дзяржаўных меж з суседнімі краінамі; уклад у геаграфічныя даследаванні вядучых вучоных Беларусі;

ацэньваць значэнне і магчымасці выкарыстання геаграфічнага становішча Беларусі для сацыяльна-эканамічнага развіцця краіны.

Тэма 2. Прыродныя ўмовы і рэсурсы Беларусі (9 гадзін)

Геалагічная будова. Распалажэнне тэрыторыі Беларусі ў межах Усходне-Еўрапейскай платформы. Фарміраванне крышталічнага фундамента. Найбуйнейшыя тэктанічныя структуры. Геахраналагічная шкала. Асаблівасці фарміравання платформеннага чахла. Фарміраванне тэрыторыі ў чацвярцічным перыядзе. Мацерыковыя абледзяненні і міжледнікоўі.

Карысныя выкапні. Паліўныя карысныя выкапні. Металічныя карысныя выкапні. Неметалічныя карысныя выкапні. Вадкія карысныя выкапні. Падземныя воды.

Рэльеф. Фактары фарміравання рэльефу. Тыпы рэльефу. Асноўныя ўзвышшы, раўніны і нізіны, іх распалажэнне і характарыстыка. Уплыў дзейнасці чалавека на змену рэльефу.

Клімат і кліматычныя рэсурсы. Агульныя рысы клімату Беларусі. Сонечная радыяцыя. Паветраныя масы і атмасферная цыркуляцыя. Цеплавы рэжым. Вільготнасць паветра і ападкі. Кліматычныя рэсурсы. Сучасныя змены клімату.

Паверхневыя воды. Гідраграфічная сетка. Басейны галоўных рэк. Жыўленне рэк і асаблівасці іх гідралагічнага рэжыму. Каналы і водныя шляхі. Азёры, вадасховішчы і сажалкі, іх распалажэнне. Тыпы азёрных катлавін Беларусі па паходжанні. Балоты і іх тыпы. Гаспадарчае значэнне паверхневых вод.

Глебы. Фактары і працэсы глебаўтварэння. Асноўныя тыпы глеб, іх распаўсюджванне. Зямельныя рэсурсы і іх выкарыстанне. Меліярацыя глеб.

Расліннасць. Сучасны склад флоры. Асноўныя тыпы расліннасці. Лясная расліннасць. Тыпы лясоў. Лясістасць тэрыторыі, яе змяненне. Лугавая, балотная расліннасць, расліннасць вадаёмаў. Гаспадарчае выкарыстанне і ахова расліннага свету.

Жывёльны свет. Сучасны склад фаўны. Жывёльны свет лясоў, палёў і лугоў, балот, вадаёмаў і іх узбярэжжаў, селішчаў чалавека. Гаспадарчае выкарыстанне і ахова жывёльнага свету.

Практычныя работы

2. Выяўленне ўзаемасувязі паміж тэктанічнай будовай, карыснымі выкапнямі і рэльефам.

3. Пабудова і аналіз кліматычных дыяграм, графікаў, ружы вятроў для метэаралагічнай станцыі сваёй мясцовасці.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

на ўзроўні ўяўлення: пра асаблівасці тэктанічнай і геалагічнай будовы Беларусі; геахраналагічную шкалу, генетычныя тыпы чацвярцічных адкладаў і рэльефу; сінекліз; агульныя рысы клімату; прамую, рассеяную радыяцыю; кліматычныя рэсурсы, вегетацыйны перыяд; тыпы жыўлення рэк; каналы; асноўныя тыпы глеб, фактары глебаўтварэння; склад флоры, асноўныя тыпы расліннасці і асаблівасці іх размяшчэння; пойменныя і пазапойменныя лугі; верхавыя, нізінныя і пераходныя балоты; склад фаўны, жывёльны свет лясоў, палёў і лугоў, балот, вадаёмаў і ўзбярэжжаў, паселішчаў чалавека.

асноўныя паняцці: антэкліза, прагіб, седлавіна, упадзіна, тэктанічны разлом, міжледнікоўе, марэнныя адклады, сумарная сонечная радыяцыя, гушчыня рачной сеткі, гідралагічны рэжым, вадасховішча, працэс глебаўтварэння, тып расліннасці, лясістасць.

Умець:

паказваць на карце тэктанічныя структуры – Украінскі шчыт, Беларускую антэклізу, Варонежскую антэклізу, Аршанскую ўпадзіну, Прыпяцкі прагіб, Жлобінскую седлавіну, Палескую седлавіну, Мікашэвіцка-Жыткавіцкі выступ; радовішчы карысных выкапняў: нафты – Рэчыцкае, Асташкавіцкае; калійных солей – Старобінскае, Петрыкаўскае; каменнай солі – Мазырскае; даламітаў – Руба; грады і ўзвышшы – Беларускую граду, Браслаўскія грады, Ашмянскую, Віцебскую, Мінскую, Навагрудскую, Мазырскую; раўніны: Цэнтральнабярэзінскую, Нарачана-Вілейскую, Лідскую; нізіны – Палескую, Полацкую; рэкі – Дняпро, Бярэзіну, Заходнюю Дзвіну, Заходні Буг, Нёман, Прыпяць, Вілію; азёры – Нарач, Дрывяты, Асвейскае, Чырвонае, Доўгае; вадасховішчы – Вілейскае, Заслаўскае; каналы – Дняпроўска-Бугскі, Аўгустоўскі;

характарызаваць генетычныя тыпы рэльефу; размеркаванне кліматычных паказчыкаў; тыпы азёрных катлавін; уласцівасці асноўных тыпаў глеб, структуру зямельных рэсурсаў; размяшчэнне і гаспадарчае значэнне асноўных тыпаў расліннасці;

тлумачыць залежнасць фарміравання платформеннага чахла ад тэктанічнага будынка; сувязь карысных выкапняў з геалагічнай і тэктанічнай будовай; залежнасць гідралагічных паказчыкаў ад клімату і рэльефу;

разлічваць гадавую амплітуду тэмператур, падзенне і ўхіл ракі; будаваць кліматычныя дыяграмы, графікі ходу тэмпературы, ружы вятроў.

Тэма 3. Геаграфічныя ландшафты.

Геаэкалагічныя праблемы (4 гадзіны)

Геаграфічныя ландшафты. Распаўсюджванне асноўных прыродных ландшафтаў. Асноўныя роды ландшафтаў Беларусі і іх характарыстыка. Антрапагенныя ландшафты.

Рэкрэацыйныя рэсурсы. Зоны адпачынку і курорты. Турысцкія комплексы і маршруты, аграсядзібы. Перспектывы выкарыстання рэкрэацыйных рэсурсаў.

Геаэкалагічныя праблемы Беларусі. Забруджанне тэрыторыі радыенуклідамі ў выніку аварыі на Чарнобыльскай АЭС. Праблемы Палесся, Салігорскага горнапрамысловага раёна. Праблемы забруджання прыродных кампанентаў (атмасфернага паветра, паверхневых і падземных вод, глеб) у выніку гаспадарчай дзейнасці.

Прыродаахоўныя тэрыторыі. Запаведнікі, нацыянальныя паркі, заказнікі і помнікі прыроды рэспубліканскага і мясцовага значэння.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

на ўзроўні ўяўлення: аб ролі ландшафтаў, гаспадарчым выкарыстанні ландшафтаў; тыпах прыродаахоўных тэрыторый і аб’ектаў; асноўных геаэкалагічных праблемах; турысцкіх маршрутах;

асноўнае паняцце: ландшафт.

Умець:

паказваць на карце: запаведнік – Бярэзінскі біясферны; нацыянальныя паркі – Белавежскую пушчу, Браслаўскія азёры, Нарачанскі, Прыпяцкі; заказнікі – Налібоцкі, Ельню;

характарызаваць геаэкалагічныя праблемы;

тлумачыць перспектывы пашырэння сеткі прыродаахоўных аб’ектаў, узаемасувязі прыродных кампанентаў;

характарызаваць турысцка-рэкрэацыйныя рэсурсы сваёй мясцовасці.

Тэма 4. Прыроднае раянаванне Беларусі (4 гадзіны)

Сутнасць прыроднага раянавання і яго віды. Фізіка-геаграфічнае раянаванне Беларусі.

Беларуская Паазерская правінцыя. Геаграфічнае становішча правінцыі. Асаблівасці прыроды: тэктанічная будова, карысныя выкапні, рэльеф; клімат і гідраграфія; глебава-расліннае покрыва; жывёльны свет. Прыродаахоўныя тэрыторыі.

Заходне-Беларуская і Усходне-Беларуская правінцыі. Геаграфічнае становішча правінцый. Асаблівасці прыроды: тэктанічная будова, карысныя выкапні, рэльеф; клімат і гідраграфія; глебава-расліннае покрыва; жывёльны свет. Прыродаахоўныя тэрыторыі.

Перадпалеская і Палеская правінцыі. Геаграфічнае становішча правінцый. Асаблівасці прыроды: тэктанічная будова, карысныя выкапні, рэльеф; клімат і гідраграфія; глебава-расліннае покрыва; жывёльны свет. Прыродаахоўныя тэрыторыі.

Практычная работа

4\*. Фізіка-геаграфічная характарыстыка прыроды сваёй мясцовасці.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

на ўзроўні ўяўлення: аб прыродным раянаванні і яго відах, асноўных адзінках фізіка-геаграфічнага раянавання;

асноўныя паняцці: фізіка-геаграфічнае раянаванне, правінцыя, акруга, фізіка-геаграфічны раён.

Умець:

паказваць на карце правінцыі – Беларускую Паазерскую, Заходне-Беларускую, Усходне-Беларускую, Перадпалескую, Палескую;

характарызаваць асаблівасці прыроды фізіка-геаграфічных правінцый па тыпавым плане;

тлумачыць сутнасць прыроднага раянавання;

працаваць з рознымі крыніцамі геаграфічнай інфармацыі для фізіка-геаграфічнай характарыстыкі прыроды сваёй мясцовасці.

Тэма 5. Геаграфія насельніцтва (4 гадзіны)

Колькасць і размяшчэнне насельніцтва Рэспублікі Беларусь. Шчыльнасць насельніцтва. Фактары, якія ўплываюць на размяшчэнне насельніцтва Беларусі.

Нараджальнасць, смяротнасць і натуральны рух насельніцтва. Структура насельніцтва Беларусі згодна з полам і ўзростам. Унутраныя і знешнія міграцыі насельніцтва краіны.

Працоўныя рэсурсы Беларусі. Этнічны і рэлігійны склад насельніцтва.

Гарадское і сельскае насельніцтва краіны. Найбуйнейшыя гарады. Гарады-спадарожнікі. Сельскае рассяленне. Аграгарадкі.

Практычная работа

5. Пабудова і аналіз полаўзроставай піраміды насельніцтва Беларусі.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

на ўзроўні ўяўлення: пра дэмаграфічныя працэсы ў Беларусі; структуру насельніцтва згодна з полам і ўзростам; тыпы рассялення;

асноўныя паняцці: дэпапуляцыя, эканамічна актыўнае насельніцтва, горад-спадарожнік, аграгарадок.

Умець:

паказваць на карце самыя вялікія па колькасці насельніцтва гарады Беларусі – Брэст, Баранавічы, Пінск, Віцебск, Наваполацк, Полацк, Гомель, Мазыр, Гродна, Ліду, Магілёў, Бабруйск, Мінск, Барысаў, Салігорск, Маладзечна, Жодзіна, Мінскую агламерацыю;

характарызаваць асаблівасці размяшчэння насельніцтва, натуральнага руху і міграцый насельніцтва, полаўзроставую структуру, тыпы рассялення;

разлічваць па статыстычных даных сярэднюю шчыльнасць насельніцтва адміністрацыйнага раёна;

працаваць са статыстычнымі данымі для пабудовы полаўзроставай піраміды насельніцтва Беларусі.

Тэма 6. Геаграфія гаспадаркі і

знешнеэканамічныя сувязі Беларусі (18 гадзін)

Нацыянальная эканоміка Беларусі. Дынаміка ВУП. Сучасная структура эканомікі Беларусі.Структура сферы вытворчасці. Структура прамысловасці. Структура сферы паслуг. Фактары, якія абумоўліваюць размяшчэнне вытворчасці. Асноўныя рэгіянальныя цэнтры краіны.

Геаграфія сельскай гаспадаркі. Роля сельскай гаспадаркі ў эканоміцы краіны. Структура і размяшчэнне зямельных угоддзяў.

Геаграфія раслінаводства (збожжавая гаспадарка, бульбаводства, агародніцтва, садоўніцтва, вырошчванне тэхнічных культур).

Геаграфія жывёлагадоўлі.

Геаграфія лясной гаспадаркі. Структура і роля лясной гаспадаркі ў эканоміцы краіны. Геаграфія лесанарыхтовак. Геаграфія найбуйнейшых паляўнічых угоддзяў краіны. Геаграфія рыбалоўства і рыбаводства.

Геаграфія прамысловасці. Горназдабыўная прамысловасць, яе склад, роля ў структуры гаспадаркі. Здабыча нафты і спадарожнага газу, торфу. Геаграфія здабычы карысных выкапняў для хімічнай прамысловасці. Здабыча каменнай солі. Здабыча карысных выкапняў для вытворчасці будаўнічых матэрыялаў.

Электраэнергетыка. Геаграфія вытворчасці і фактары размяшчэння. Цеплавыя і гідраўлічныя электрастанцыі краіны. Альтэрнатыўныя крыніцы электраэнергіі і перспектывы іх выкарыстання. Развіццё атамнай электраэнергетыкі.

Нафтавая, нафтаперапрацоўчая, газаперапрацоўчая прамысловасць. Фактары размяшчэння вытворчасці нафтапрадуктаў. Найбуйнейшыя нафтаправоды і цэнтры нафтаперапрацоўкі.

Металургія. Структура, фактары размяшчэння і геаграфія металургічнай вытворчасці. Геаграфія вытворчасці гатовых металічных вырабаў.

Машынабудаванне. Структура, фактары размяшчэння і геаграфія вытворчасці машын, абсталявання, транспартных сродкаў і абсталявання, прыборабудавання.

Хімічная прамысловасць. Структура, сыравінная база, фактары размяшчэння. Вытворчасць хімічных прадуктаў, гумавых і пластмасавых вырабаў, фармацэўтычнай прадукцыі.

Вытворчасць будаўнічых матэрыялаў. Фактары размяшчэння і геаграфія вытворчасці шкла і шкляных вырабаў, керамічных вырабаў, цэглы, чарапіцы, цэменту, вапны, гіпсу, вырабаў з бетону, нярудных будаўнічых матэрыялаў.

Дрэваапрацоўчая прамысловасць, мэблевая і цэлюлозна-папяровая прамысловасць. Структура і фактары размяшчэння. Геаграфія вытворчасці.

Лёгкая прамысловасць. Структура, фактары размяшчэння і геаграфія вытворчасці тканін, адзення, трыкатажных і панчошна-шкарпэтачных вырабаў. Сыравінная база і фактары размяшчэння вытворчасці скуры, вырабаў са скуры, абутку. Найбуйнейшыя цэнтры скураной і абутковай вытворчасці.

Харчовая прамысловасць. Структура, фактары размяшчэння і геаграфія вытворчасці мяса і мясапрадуктаў, малочных прадуктаў, рыбы і рыбных прадуктаў, алеяў і раслінных тлушчаў, прадуктаў мукамольна-крупяной прамысловасці, цукру.

Сфера паслуг, яе структура і роля ў эканоміцы. Геаграфія гандлю, інфармацыйна-камунікацыйных тэхналогій, фінансавай дзейнасці.

Геаграфія адукацыі, аховы здароўя, турызму і іншых відаў дзейнасці ў сферы паслуг.

Геаграфія транспарту. Асаблівасці, характэрныя рысы развіцця і геаграфія асноўных відаў транспарту Беларусі. Галоўныя транспартныя магістралі краіны.

Знешнеэканамічныя сувязі Беларусі. Месца краіны ў міжнародным падзеле працы. Геаграфія знешняга гандлю. Галоўныя эканамічныя партнёры Беларусі. Знешнегандлёвы баланс краіны. Замежныя інвестыцыі. Свабодныя эканамічныя зоны, сумесныя і замежныя арганізацыі на тэрыторыі Беларусі.

Практычныя работы

6\*. Пабудова і аналіз картасхемы «Фактары размяшчэння і геаграфія прамысловай вытворчасці» (адной з галін прамысловасці на выбар).

7. Нанясенне на контурную карту і аналіз размяшчэння: а) свабодных эканамічных зон; б) транс’еўрапейскіх транспартных камунікацый (чыгунка, шашы, нафта- і газаправоды, лініі электраперадачы).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

на ўзроўні ўяўлення: асноўныя фактары размяшчэння вытворчасці; галіны гаспадаркі і віды эканамічнай дзейнасці; галіновую і тэрытарыяльную структуру гаспадаркі Беларусі; структуру галін прамысловасці; геаграфію вытворчасці асноўных відаў прамысловай прадукцыі; структуру і геаграфію вытворчасці сельскагаспадарчай прадукцыі; асаблівасці развіцця і фактары размяшчэння асобных галін сферы паслуг; пра лагістычныя цэнтры; галоўных эканамічных партнёрах Беларусі; знешнегандлёвы баланс краіны; свабодныя эканамічныя зоны;

асноўныя паняцці: галіновая структура гаспадаркі, транспартная сетка, транспартны вузел, знешнегандлёвы баланс, інвестыцыя, сумеснае прадпрыемства, свабодная эканамічная зона.

Умець:

паказваць на карце найбуйнейшыя прамысловыя цэнтры; гарады, якія з’яўляюцца абласнымі цэнтрамі, найбуйнымі транспартнымі вузламі, а таксама гарады, у якіх знаходзяцца ўстановы вышэйшай адукацыі (універсітэты, акадэміі, інстытуты), лагістычныя цэнтры; свабодныя эканамічныя зоны Беларусі – «Мінск», «Гомель-Ратон», «Віцебск», «Магілёў», «Гроднаінвест», «Брэст»;

тлумачыць прычыны ўзнікнення праблем развіцця і размяшчэння прадпрыемстваў сферы вытворчасці, а таксама адрозненняў ва ўзроўні развіцця сферы паслуг; паказчыкі і асаблівасці развіцця і размяшчэння найважнейшых відаў эканамічнай дзейнасці сферы паслуг;

характарызаваць асноўныя праблемы і напрамкі развіцця гаспадаркі; структуру сельскагаспадарчых угоддзяў; размяшчэнне вытворчасці на тэрыторыі краіны; асобныя віды эканамічнай дзейнасці сферы паслуг; геаграфічную структуру знешняга гандлю краіны;

працаваць з контурнай картай: наносіць свабодныя эканамічныя зоны і транс’еўрапейскія транспартныя камунікацыі.

Тэма 7. Вобласці і горад Мінск (7 гадзін)

Брэсцкая вобласць. Прыродныя рэсурсы. Насельніцтва і яго нацыянальны склад. Структура прамысловасці і сельскай гаспадаркі, асаблівасці іх размяшчэння. Спецыялізацыя гаспадаркі. Найбуйнейшыя прамысловыя і культурныя цэнтры.

Віцебская вобласць. Прыродныя рэсурсы. Насельніцтва і яго рассяленне. Структура прамысловасці і сельскай гаспадаркі, асаблівасці іх размяшчэння. Спецыялізацыя гаспадаркі. Рэкрэацыйны патэнцыял вобласці. Найбуйнейшыя прамысловыя і культурныя цэнтры.

Гомельская вобласць. Распалажэнне тэрыторыі ў межах Палескай нізіны і асаблівасці прыроды. Мінеральныя і лясныя рэсурсы. Насельніцтва і асаблівасці рассялення. Структура прамысловасці і сельскай гаспадаркі, асаблівасці іх размяшчэння. Спецыялізацыя гаспадаркі. Найбуйнейшыя прамысловыя і культурныя цэнтры.

Гродзенская вобласць. Прыродныя рэсурсы. Насельніцтва і яго нацыянальны склад. Структура прамысловасці і сельскай гаспадаркі, асаблівасці іх размяшчэння. Спецыялізацыя гаспадаркі. Развіццё атамнай энергетыкі. Найбуйнейшыя прамысловыя і культурныя цэнтры.

Мінская вобласць. Прыродныя рэсурсы. Насельніцтва і асаблівасці яго рассялення. Структура прамысловасці і сельскай гаспадаркі, асаблівасці іх размяшчэння. Спецыялізацыя гаспадаркі. Найбуйнейшыя прамысловыя і культурныя цэнтры.

Мінск – сталіца Беларусі. Эканоміка-геаграфічнае становішча. Спецыялізацыя гаспадаркі. Найбуйнейшыя прамысловыя прадпрыемствы. Фарміраванне і праблемы развіцця Мінскай агламерацыі.

Магілёўская вобласць. Прыродныя рэсурсы. Насельніцтва і яго рассяленне. Структура прамысловасці і сельскай гаспадаркі, асаблівасці іх размяшчэння. Спецыялізацыя гаспадаркі. Найбуйнейшыя прамысловыя і культурныя цэнтры.

Практычная работа

8\*. Характарыстыка свайго адміністрацыйнага раёна / населенага пункта (выконваецца на ўроку вывучэння сваёй вобласці).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

на ўзроўні ўяўлення: адметныя асаблівасці комплекснай геаграфічнай характарыстыкі кожнай вобласці і горада Мінска.

Умець:

паказваць на карце галоўныя геаграфічныя аб’екты абласцей; гарады – Оршу, Ліду;

вызначаць спецыялізацыю гаспадаркі;

апісваць адметныя і ўнікальныя аб’екты;

характарызаваць вобласці па асноўнай схеме, свой раён (горад) згодна з планам;

прагназаваць сацыяльна-эканамічнае развіццё вобласці;

працаваць з рознымі крыніцамі геаграфічнай інфармацыі для характарыстыкі свайго адміністрацыйнага раёна (населенага пункта).